Móðirin í shaken-Baby málinu : „ Í svona máli er enginn sigurvegari “ Héraðsdómur Reykjavíkur hefur nú viðurkennt skaðabótaábyrgð Reykjavíkurborgar í hinu svokallaða „ shaken-baby “ máli . Móðirinn vonast nú til þess að sjá breytingar hjá borginni og barnavernd en hún segir engar bætur geta bætt það tjón sem fjölskyldan varð fyrir . Ekki er enn vitað hvort Reykjavíkurborg muni áfrýja málinu . Móðir barns , sem tekið var úr umsjón hennar í fjóra mánuði árið 2013 , segist vera ánægð með niðurstöðu Héraðsdóms Reykjavíkur í málinu en dómurinn hefur viðurkennt skaðabótaábyrgð Reykjavíkurborgar . Íslenska ríkið hefur þegar greitt foreldrunum bætur vegna ólögmætra aðgerða lögreglu og Barnaverndarstofu . „ Þó að það var fallist á málatilbúnað okkar þá í svona máli er enginn sigurvegari . Síðan þori ég ekki að vera of stóryrt á dóminn sjálfan þar sem það hefur ekki enn komið í ljós hvort að borgin muni áfrýja , “ segir móðirin í samtali við Fréttablaðið en hún vill ekki láta nafn síns getið . „ Lengi getur vont versnað og það kæmi mér ekkert á óvart ef þau myndu draga okkur í gegnum þetta í einhvern tíma í viðbót , bara eins lengi og þau geta . “ Engin fjárhæð bætir upp fyrir tjón fjölskyldunnar Móðirin var grunuð um að hafa beitt barnið , sem var þá níu mánaða , líkamlegu ofbeldi en málið hófst seint í maí 2013 þegar barnið veiktist . Barnið var í vistun á vegum Barnavarnarnefndar frá byrjun júní til loka júlí og síðan hjá föðurforeldrum , og síðar móðurforeldrum , til níunda október . „ Það eru engar miskabætur sem að bæta upp fyrir það tjón sem við höfum hlotið , “ segir móðirin en auk skaðabóta þarf borgin að greiða fjölskyldunni alls átta milljónir í miskabætur . Í dóminum kemur fram að aðgerðir borgarinnar „ hafi falið í sér ólögmæta meingerð gegn frelsi , friði , æru og persónu [ móðurinnar ] , “ en ekki hefur verið ákveðið hver fjárhæð skaðabótanna verða . „ Reykjavíkurborg hefur allan tímann sett stein í götu okkar , frá upphafi til enda , og aldrei viljað viðurkenna mistök eða nokkurn skapaðan hlut , “ segir móðirin en hún vonar nú að sjá breytingar hjá borginni og Barnavernd . „ Vona að við getum öll sammælst um að þetta sé ekki í lagi " „ Það sem að ég vil samt sjá , og er tilgangurinn með þessu öllu , eru breytingar á verklagi hjá Barnavernd og það er til lítils unnið ef þau breyta ekki verklagsreglum , “ segir móðirin en hún segir að vandað hafi verið til verka við dóminn og að Reykjavíkurborg hafi enga ástæðu til þess að halda málinu áfram . „ Það var aldrei deilt um atburðarrás eða neitt slíkt heldur bara í sjálfu sér bara hvort að þessi framkoma sé í lagi og ég ætla nú að vona að við getum öll sammælst um að þetta sé ekki í lagi , “ segir hún að lokum .